CELEX: 32010D0424(06)
Language: el
Date: 2009-06-12 00:00:00
Title: Απόφαση αριθ. H2, της 12ης Ιουνίου 2009 , σχετικά με τις μεθόδους λειτουργίας και τη σύνθεση της τεχνικής επιτροπής για την επεξεργασία δεδομένων της Διοικητικής Επιτροπής για το συντονισμό των συστημάτων κοινωνικής ασφάλισης (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

24.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/17
            
         ΑΠΌΦΑΣΗ αριθ. H2
   της 12ης Ιουνίου 2009
   σχετικά με τις μεθόδους λειτουργίας και τη σύνθεση της τεχνικής επιτροπής για την επεξεργασία δεδομένων της Διοικητικής Επιτροπής για το συντονισμό των συστημάτων κοινωνικής ασφάλισης
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 106/06
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη:
   το άρθρο 72 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), δυνάμει του οποίου η Διοικητική Επιτροπή προάγει και αναπτύσσει τη συνεργασία μεταξύ κρατών μελών, εκσυγχρονίζοντας τις διαδικασίες για την ανταλλαγή πληροφοριών, ιδίως με την προσαρμογή της ροής πληροφοριών μεταξύ φορέων ενόψει της ανταλλαγής με ηλεκτρονικά μέσα, λαμβάνοντας υπόψη την εξέλιξη της επεξεργασίας των δεδομένων σε κάθε κράτος μέλος· η Διοικητική Επιτροπή εγκρίνει τους κοινούς κανόνες δομής για τις υπηρεσίες επεξεργασίας δεδομένων, ιδίως σε θέματα ασφάλειας και χρήσης των προτύπων και θεσπίζει διατάξεις για τη λειτουργία του κοινού μέρους των εν λόγω υπηρεσιών,
   το άρθρο 73 του κανονισμού (ΕΚ) αριθ. 883/2004, δυνάμει του οποίου η Διοικητική Επιτροπή συγκροτεί και καθορίζει τις μεθόδους λειτουργίας και τη σύνθεση μιας τεχνικής επιτροπής, η οποία καταρτίζει εκθέσεις και διατυπώνει αιτιολογημένη γνώμη πριν η Διοικητική Επιτροπή λάβει αποφάσεις δυνάμει του άρθρου 72 στοιχείο δ),
   ΑΠΟΦΑΣΙΖΕΙ:
   Άρθρο 1
   1.   Η Διοικητική Επιτροπή συγκροτεί την τεχνική επιτροπή για την επεξεργασία δεδομένων, όπως προβλέπεται στο άρθρο 73 παράγραφος 1 του κανονισμού (ΕΚ) αριθ. 883/2004. Στο εξής, καλείται «η τεχνική επιτροπή».
   2.   Η τεχνική επιτροπή έχει τις λειτουργίες που προβλέπονται στο άρθρο 73 παράγραφος 2 του κανονισμού (ΕΚ) αριθ. 883/2004.
   3.   Η εντολή για τα συγκεκριμένα καθήκοντα της τεχνικής επιτροπής δίδεται από τη Διοικητική Επιτροπή, η οποία μπορεί να τροποποιήσει τα καθήκοντα αυτά σύμφωνα με τις ανάγκες.
   Άρθρο 2
   Η τεχνική επιτροπή εγκρίνει τις εκθέσεις και τις αιτιολογημένες γνώμες βάσει τεχνικών εγγράφων και μελετών, εάν είναι απαραίτητο. Μπορεί να ζητήσει από τις εθνικές διοικήσεις οποιαδήποτε πληροφορία κρίνει απαραίτητη για την ορθή διενέργεια των καθηκόντων της.
   Άρθρο 3
   1.   Η σύνθεση της τεχνικής επιτροπής περιλαμβάνει δύο μέλη από κάθε κράτος μέλος, εκ των οποίων το ένα ορίζεται ως μόνιμο μέλος και το άλλο ως αναπληρωματικό. Τα ονόματα των διορισμένων μελών για κάθε κράτος μέλος προωθούνται στον γενικό γραμματέα της Διοικητικής Επιτροπής από τον εκπρόσωπο της κυβέρνησης του κράτους μέλους στη Διοικητική Επιτροπή.
   2.   Οι εκθέσεις και οι αιτιολογημένες γνώμες εγκρίνονται με απλή πλειοψηφία των μελών της τεχνικής επιτροπής, ενώ κάθε κράτος μέλος έχει μία ψήφο την οποία ορίζει το μόνιμο μέλος ή σε περίπτωση απουσίας του, το αναπληρωματικό μέλος. Πρέπει να υποδεικνύεται εάν οι εκθέσεις ή αιτιολογημένες γνώμες της τεχνικής επιτροπής εγκρίθηκαν ομόφωνα ή με απλή πλειοψηφία. Σε περίπτωση που υπάρχει μειοψηφία, θα πρέπει να προσδιορίζονται τα συμπεράσματα ή οι επιφυλάξεις της μειοψηφίας.
   3.   Η τεχνική επιτροπή μπορεί να αποφασίσει την έγκριση εκθέσεων και αιτιολογημένων γνωμών με χρήση γραπτής διαδικασίας, εφόσον μια τέτοια διαδικασία συμφωνήθηκε σε προηγούμενη συνεδρίαση της τεχνικής επιτροπής.
   Για το σκοπό αυτό, ο πρόεδρος κοινοποιεί το προς έγκριση κείμενο στα μέλη της τεχνικής επιτροπής. Δίδεται στα μέλη προθεσμία τουλάχιστον δέκα εργάσιμων ημερών, εντός των οποίων έχουν τη δυνατότητα να δηλώσουν ότι απορρίπτουν το προτεινόμενο κείμενο ή ότι απέχουν από την ψηφοφορία. Εάν δεν υπάρξει απάντηση εντός της προθεσμίας, η ψήφος τους θεωρείται θετική.
   Ο πρόεδρος μπορεί επίσης να κινήσει γραπτή διαδικασία, σε περίπτωση που δεν έχει επιτευχθεί προηγούμενη συμφωνία σε συνεδρίαση της τεχνικής επιτροπής. Σε αυτή την περίπτωση, μόνο η γραπτή συμφωνία στο προτεινόμενο κείμενο θεωρείται θετική ψήφος, ενώ δίδεται προθεσμία τουλάχιστον 15 εργάσιμων ημερών.
   Με τη λήξη της προθεσμίας, ο πρόεδρος ενημερώνει τα μέλη σχετικά με το αποτέλεσμα της ψηφοφορίας. Η απόφαση που έχει λάβει τον απαιτούμενο αριθμό θετικών ψήφων θεωρείται εγκεκριμένη την τελευταία ημέρα της προθεσμίας εντός της οποίας ζητήθηκε από τα μέλη να απαντήσουν.
   4.   Εάν, κατά τη διάρκεια της γραπτής διαδικασίας, ένα μέλος της τεχνικής επιτροπής προτείνει τροποποιήσεις στο κείμενο, ο πρόεδρος:
   
               α)
            
            
               είτε κινεί εκ νέου τη γραπτή διαδικασία, κοινοποιώντας την προταθείσα τροποποίηση στα μέλη, σύμφωνα με τη διαδικασία της παραγράφου 3·
            
         
               β)
            
            
               είτε ακυρώνει τη γραπτή διαδικασία, προκειμένου το ζήτημα να συζητηθεί στην επόμενη συνεδρίαση,
            
         ανάλογα με τη διαδικασία που ο πρόεδρος κρίνει κατάλληλη για το υπό εξέταση ζήτημα.
   5.   Εάν πριν από τη λήξη της τεθείσας προθεσμίας ένα μέλος της τεχνικής επιτροπής ζητήσει να εξεταστεί το προτεινόμενο κείμενο σε συνεδρίαση της τεχνικής επιτροπής, η γραπτή διαδικασία ακυρώνεται.
   Στη συνέχεια, το θέμα εξετάζεται στην επόμενη συνεδρίαση της τεχνικής επιτροπής.
   6.   Ένας εκπρόσωπος της Επιτροπής των Ευρωπαϊκών Κοινοτήτων ή ένα πρόσωπο διορισμένο από αυτόν έχει συμβουλευτικό ρόλο στην τεχνική επιτροπή.
   Άρθρο 4
   Η θέση του προέδρου της τεχνικής επιτροπής καταλαμβάνεται κάθε εξάμηνο από το μόνιμο μέλος ή άλλον διορισμένο υπάλληλο του κράτους εκείνου, ο εκπρόσωπος του οποίου στη Διοικητική Επιτροπή κατέχει τη θέση του προέδρου της επιτροπής αυτής για την ίδια περίοδο. Ο πρόεδρος της τεχνικής επιτροπής αναφέρει σχετικά με τις δραστηριότητες αυτής, όπως απαιτείται από τον πρόεδρο της Διοικητικής Επιτροπής.
   Άρθρο 5
   Η τεχνική επιτροπή δύναται να συγκροτήσει ομάδες εργασίας ad hoc για την εξέταση συγκεκριμένων θεμάτων. Η τεχνική επιτροπή καθορίζει τις εργασίες που πρέπει να εκτελεστούν από αυτές τις ομάδες εργασίας, το χρονοδιάγραμμα ολοκλήρωσης των εργασιών και τις οικονομικές συνέπειες της δράσης της στο πρόγραμμα εργασίας που αναφέρεται στο άρθρο 7.
   Άρθρο 6
   Η γραμματεία της Διοικητικής Επιτροπής προετοιμάζει και οργανώνει τις συνεδριάσεις της τεχνικής επιτροπής και συντάσσει τα πρακτικά.
   Άρθρο 7
   Η τεχνική επιτροπή υποβάλλει λεπτομερές πρόγραμμα εργασίας στη Διοικητική Επιτροπή για έγκριση. Η τεχνική επιτροπή υποβάλλει επίσης ετησίως στη Διοικητική Επιτροπή έκθεση των δραστηριοτήτων της και των αποτελεσμάτων σε σχέση με το πρόγραμμα εργασίας, καθώς και τυχόν προτάσεις για την τροποποίησή του.
   Άρθρο 8
   Κάθε πρόταση δράσης της τεχνικής επιτροπής η οποία συνεπάγεται δαπάνες που βαρύνουν την Επιτροπή των Ευρωπαϊκών Κοινοτήτων πρέπει να εγκριθεί από τον εκπρόσωπο του θεσμικού αυτού οργάνου.
   Άρθρο 9
   Οι γλώσσες εργασίας της τεχνικής επιτροπής είναι εκείνες που αναγνωρίζονται ως επίσημες γλώσσες των θεσμικών οργάνων της Κοινότητας, σύμφωνα με το άρθρο 290 της συνθήκης.
   Άρθρο 10
   Οι συμπληρωματικές διατάξεις που αναφέρονται στο συνημμένο παράρτημα επίσης εφαρμόζονται για την τεχνική επιτροπή.
   Άρθρο 11
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (2).
   
      
         
            Η πρόεδρος της Διοικητικής Επιτροπής
         
         Gabriela PIKOROVÁ
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.
   
      ΠΑΡΑΡΤΗΜΑ
      
         ΣΥΜΠΛΗΡΩΜΑΤΙΚΕΣ ΔΙΑΤΑΞΕΙΣ ΓΙΑ ΤΗΝ ΤΕΧΝΙΚΗ ΕΠΙΤΡΟΠΗ
      
      1.   Συμμετοχή στις συνεδριάσεις
      
      
                  α)
               
               
                  Εάν ο εν ενεργεία πρόεδρος κωλύεται να συμμετάσχει σε συνεδρίαση της τεχνικής επιτροπής, καθήκοντα προέδρου ασκεί ο αναπληρωτής του.
               
            
                  β)
               
               
                  Τα μέλη μπορούν να συνοδεύονται στις συνεδριάσεις της τεχνικής επιτροπής από έναν ή περισσότερους εμπειρογνώμονες, εφόσον αυτό είναι αναγκαίο λόγω της φύσης των θεμάτων που πρόκειται να εξεταστούν. Κατά κανόνα, κάθε αντιπροσωπεία δεν πρέπει να υπερβαίνει τα τέσσερα άτομα.
               
            
                  γ)
               
               
                  Ο εκπρόσωπος της Επιτροπής των Ευρωπαϊκών Κοινοτήτων ή ένα μέλος της γραμματείας ή οποιοδήποτε άτομο ορίζει η γενική γραμματεία της Διοικητικής Επιτροπής παρευρίσκεται σε κάθε συνεδρίαση της τεχνικής επιτροπής ή των ad hoc ομάδων εργασίας αυτής. Στις συνεδριάσεις αυτές μπορεί επιπλέον να συμμετέχει εκπρόσωπος άλλων τμημάτων της Επιτροπής των Ευρωπαϊκών Κοινοτήτων, εφόσον το προς συζήτηση θέμα τα αφορά.
               
            2.   Ψηφοφορία
      
      
                  α)
               
               
                  Όταν ένα μόνιμο μέλος της τεχνικής επιτροπής ασκεί καθήκοντα προέδρου, ψηφίζει αντ’ αυτού ο αναπληρωτής του.
               
            
                  β)
               
               
                  Κάθε μέλος που είναι παρόν σε μια ψηφοφορία, αλλά απέχει από αυτήν, καλείται από τον πρόεδρο να καταστήσει γνωστά τα αίτια της αποχής του.
               
            
                  γ)
               
               
                  Εάν απέχει η πλειοψηφία των παρόντων μελών, η πρόταση που τίθεται σε ψηφοφορία θεωρείται ότι δεν ελήφθη υπόψη.
               
            3.   Ημερήσια διάταξη
      
      
                  α)
               
               
                  Η προσωρινή ημερήσια διάταξη κάθε συνεδρίασης της τεχνικής επιτροπής ορίζεται από τη γραμματεία, σε συμφωνία με τον πρόεδρο της τεχνικής επιτροπής. Όπου είναι αναγκαίο, η γραμματεία δύναται, προ της πρότασης για εγγραφή ενός θέματος στην ημερήσια διάταξη, να ζητήσει από τις ενδιαφερόμενες αντιπροσωπείες να υποβάλουν εγγράφως τις απόψεις τους επί του θέματος αυτού.
               
            
                  β)
               
               
                  Η προσωρινή ημερήσια διάταξη περιλαμβάνει, καταρχήν, θέματα, για τα οποία έχει ληφθεί από τη γραμματεία, τουλάχιστον 20 εργάσιμες ημέρες πριν από την έναρξη της συνεδρίασης, αίτημα υποβληθέν από ένα μέλος ή από τον εκπρόσωπο της Επιτροπής των Ευρωπαϊκών Κοινοτήτων, καθώς επίσης υπομνήματα σχετικά με το εν λόγω θέμα, εφόσον είναι αναγκαίο.
               
            
                  γ)
               
               
                  Η προσωρινή ημερήσια διάταξη αποστέλλεται στα μέλη της τεχνικής επιτροπής, στον εκπρόσωπο της Επιτροπής των Ευρωπαϊκών Κοινοτήτων και στα πρόσωπα που αναμένεται να συμμετάσχουν στη συνεδρίαση, τουλάχιστον 10 εργάσιμες ημέρες πριν από την έναρξη της συνεδρίασης. Τα έγγραφα που σχετίζονται με τα θέματα της ημερήσιας διάταξης αποστέλλονται στα ανωτέρω πρόσωπα μόλις είναι διαθέσιμα.
               
            
                  δ)
               
               
                  Κατά την έναρξη κάθε συνεδρίασης, η τεχνική επιτροπή εγκρίνει την ημερήσια διάταξη. Για την εγγραφή στην ημερήσια διάταξη οποιουδήποτε άλλου θέματος πέραν αυτών που περιλαμβάνονται στην προσωρινή ημερήσια διάταξη απαιτείται ομοφωνία της τεχνικής επιτροπής. Εκτός από επείγουσες περιπτώσεις, τα μέλη της τεχνικής επιτροπής μπορούν να επιφυλάσσονται ως προς την οριστική τους θέση μέχρι την επόμενη συνεδρίαση, όσον αφορά τα θέματα που είναι εγγεγραμμένα στην προσωρινή ημερήσια διάταξη, για τα οποία δεν έλαβαν τα σχετικά έγγραφα στη γλώσσα τους πέντε εργάσιμες ημέρες πριν από την έναρξη της συνεδρίασης.
               
            4.   Ad hoc ομάδες εργασίας
      
      
                  α)
               
               
                  Οι ομάδες εργασίας ad hoc τελούν υπό την προεδρία ενός εμπειρογνώμονα, ο οποίος ορίζεται από τον πρόεδρο της τεχνικής επιτροπής με τη σύμφωνη γνώμη του εκπροσώπου της Επιτροπής των Ευρωπαϊκών Κοινοτήτων ή, εάν αυτό δεν είναι δυνατό, ενός εμπειρογνώμονα από το κράτος του οποίου ο εκπρόσωπος ασκεί καθήκοντα προέδρου της Διοικητικής Επιτροπής.
               
            
                  β)
               
               
                  Ο πρόεδρος της ad hoc ομάδας εργασίας καλείται στη συνεδρίαση της τεχνικής επιτροπής, κατά τη διάρκεια της οποίας εξετάζεται η έκθεση της ομάδας.
               
            5.   Διοικητικά θέματα
      
      
                  α)
               
               
                  Ο πρόεδρος της τεχνικής επιτροπής μπορεί να δίνει στη γραμματεία κάθε οδηγία για τη διεξαγωγή των συνεδριάσεων και την εκτέλεση των δραστηριοτήτων που ανάγονται στις αρμοδιότητες της τεχνικής επιτροπής.
               
            
                  β)
               
               
                  Η τεχνική επιτροπή συγκαλείται με επιστολή πρόσκλησης, η οποία αποστέλλεται από τη γραμματεία, σε συμφωνία με τον πρόεδρο της τεχνικής επιτροπής, στα μέλη και στον εκπρόσωπο της Επιτροπής των Ευρωπαϊκών Κοινοτήτων 10 εργάσιμες ημέρες πριν από τη συνεδρίαση.